## Rješenje kojim se trgovačkom društvu Złomrex Spłka Akcyjna, 42-360 Poraj, odobrava objavljivanje ponude za preuzimanje javnog dioničkog društva Željezara Split d.d., Kaštel Sućurac

### NN 128/2007 (14.12.2007.), Rješenje kojim se trgovačkom društvu Złomrex Spłka Akcyjna, 42-360 Poraj, odobrava objavljivanje ponude za preuzimanje javnog dioničkog društva Željezara Split d.d., Kaštel Sućurac

# HRVATSKA AGENCIJA ZA NADZOR FINANCIJSKIH USLUGA

**3662**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, na temelju Zahtjeva društva Złomrex Spłka Akcyjna, 42-360
Poraj, Ul. Zielona 26, zastupanog po dopredsjedniku Uprave Przemysław Andrzej
Grzesiak, svi zastupani po Alekseju Miškoviću i/ili Beati Adrianni Glinski
Kovač, odvjetnicima iz Zagreba, Ivana Lučića 2A, za odobrenje objavljivanja
ponude za preuzimanje javnog dioničkog društva Željezara Split d.d., Kaštel
Sućurac, Cesta dr. F. Tuđmana b.b., na sjednici održanoj 29. studenog 2007.
godine, donijela je

## RJEŠENJE

1. Društvu Złomrex Spłka Akcyjna, 42-360 Poraj, Ul. Zielona 26, odobrava se
objavljivanje ponude za preuzimanje javnog dioničkog društva Željezara Split
d.d., Kaštel Sućurac, Cesta dr. F. Tuđmana b.b.
2. Ovo Rješenje objavit će se u »Narodnim novinama«.

```
Obrazloženje
```

I. Društvo Złomrex Spłka Akcyjna, 42-360 Poraj, Ul. Zielona 26, zastupano po
dopredsjedniku Uprave Przemysław Andrzej Grzesiak, svi zastupani po Alekseju
Miškoviću i/ili Beati Adrianni Glinski Kovač, odvjetnicima iz Zagreba, Ivana
Lučića 2A (dalje u tekstu: Ponuditelj), podnijelo je Hrvatskoj agenciji za
nadzor financijskih usluga (dalje u tekstu: Agencija), dana 5. listopada 2007.
godine, temeljem odredbe članka 13. stavak 1. Zakona o preuzimanju dioničkih
društava (dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva Željezara Split d.d., Kaštel Sućurac, Cesta dr.
F. Tuđmana b.b. (dalje u tekstu: Izdavatelj) i dokumentaciju u privitku, a 16.
studenoga 2007. godine, dopunu toga zahtjeva.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02,
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 135.859.200,00 kuna.
Uvidom u podatke kojima Agencija raspolaže, utvrđeno je da je Izdavatelj na
zadnji dan u mjesecu travnju, svibnju i lipnju 2007. godine, imao više od 100
dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 3. kolovoza 2007. godine, stjecanjem
101.146 dionica, odnosno 89,34% učešća u temeljnom kapitalu Izdavatelja, što
daje 89,34% od ukup­nog broja glasova koje daju dionice Izdavatelja s pravom
glasa.
Predmetne dionice stečene su Ugovorom o prodaji i prijenosu dionica Željezara
Split d.d., Split, br. 3417891/9000, sklopljenim 3. kolovoza 2007. godine između
Ponuditelja, kao kupca i Hrvatskog fonda za privatizaciju, Hrvatskog zavoda za
mirovinsko osiguranje, Državne agencije za osiguranje štednih uloga i sanaciju
banaka, društva HŽ Hrvatske željeznice holding d.o.o., Zagreb, društva Croatia
osiguranje d.d., Zagreb, društva INA – Industrija nafte d.d., Zagreb i Hrvatskih
voda, kao prodavatelja, po cijeni od 100,00 kuna po dionici.
IV. Cijena po kojoj Ponuditelj nudi otkup dionica Izdavatelja u ponudi za
preuzimanje iznosi 450,13 kuna po dionici.
Prema dokumentaciji priloženoj zahtjevu za odobrenje objavljivanja ponude za
preuzimanje, najviša cijena po kojoj je Ponuditelj stekao dionice Izdavatelja s
pravom glasa u razdoblju od jedne godine od dana objavljivanja ponude za
preuzimanje iznosi 100,00 kuna po dionici.
Prema podacima Zagrebačke burze dostavljenima na zahtjev Agencije 16. listopada
2007. godine, na Zagrebačkoj burzi je u zadnja tri mjeseca prije nastanka obveze
objavljivanja ponude za preuzimanje, ostvarena prosječna cijena dionicama
Izdavatelja u iznosu od 450,13 kuna po dionici.
S tim u vezi, utvrđeno je da je cijena izražena u ponudi za preuzimanje u iznosu
od 450,13 kuna, utvrđena sukladno odredbi članka 15. stavak 3. – 6. Zakona.
V. Ponuditelj raspolaže sa 101.146 redovnih dionica Izdavatelja, a temeljni
kapital Izdavatelja podijeljen je na 113.216 redovnih dionica, nominalne
vrijednosti 1.200,00 kuna.
Sukladno odredbi članka 9. stavak 1. Zakona, za plaćanje preostalih 12.070
dionica Izdavatelja s pravom glasa, potrebno je osigurati novčana sredstva u
iznosu od najmanje 5.433.069,10 kuna.
U provedenom postupku utvrđeno je da je Ugovorom o kunskom namjenskom oročenom
depozitu broj 1000470205 od 1. listopada 2007. i Dodatkom broj 001 Ugovoru o
kunskom namjenskom oročenom depozitu broj 1000470205 od 14. studenog 2007.
godine, sklopljenom između Ponuditelja i društva Zagrebačka banka d.d., Zagreb,
Ponuditelj osigurao sredstva u iznosu od 5.503.070,00 kuna.
VI. Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06 i 11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke ovog
Rješenja.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/17
Urbroj: 326-111/07-8
Zagreb, 29. studenoga 2007.

Predsjednik Uprave
**Ante Samodol**, v. r.

Rješenje, NN 128/2007-3662
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)